Carmen Dan recunoaște că a stat în noaptea de 10 spre 11 august până la ora 3:00 dimineața în minister: Mi-am dorit să împărtășesc cu colegii din teren propriile lor trăiri / Ea susține că nu a vorbit cu prefectul Capitalei în ziua de vineri

Ministrul de Interne, Carmen Dan a recunoscut marți, în fața comisiei de apărare a Camerei Deputaților, că în noapte de 10 spre 11 august a stat până la ora 3:00 la minister, susținând însă că nu s-a implicat deloc în reprimarea violentă a protestului, ci și-a dorit doar să împărtășească cu oamenii din teren ”propriile lor trăiri”.

Carmen Dan a susținut că n-a fost o ședință operativă, ci una ”de informare”. Ministrul a susținut că n-a putut fi convocat Centrul Național de Conducere a Acțiunilor de Ordine Publică deoarece, potrivit legii, ar fi trebuit să existe o situație de risc în mai multe județe, nu doar în București.

La ieșirea de la audieri, ministrul de Interne a susținut că nu a vorbit în ziua de 10 august cu prefectul Capitalei, Peranța Clișeru, cea care a semnat ordinul de evacuare a Pieței Victoriei.

Carmen Dan a explicat în fața deputaților că vineri, pe 10 august, s-a dus la minister în jurul orei 13:00.

”Am stat în biroul meu în toată această perioadă. Tot ce am solicitat a fost să fiu informată și am plecat din minister în jurul orei 3:00 dimineața, când colegii mei finalizaseră misiunea și când mi-am dorit să vină în birou și să împărtășim propriile lor trăiri, să îmi edific anumite aspecte. Aveam teme sensibile: dispăruse o armă, aveam doi jandarmi bătuți și internați în spital. Nu a fost ședință operativă, ci de informare”, a susținut Carmen Dan.

Ministrul de Interne a mai declarat că, până în prezent, au fost identificate şase situaţii cu 10 jandarmi pasibili să fi comis fapte penale, iar Parchetul Militar va fi sesizat cu privire la aceste cazuri, în urma anchetei interne pe care Jandarmeria o desfăşoară cu privire la evenimentele din 10 august.

„Ancheta internă a Jandarmeriei continuă. (…) Structurile de specialitate au identificat şase cazuri în care 10 jandarmi din dispozitivul de ordine publică au fost semnalaţi ca posibili autori ai unor fapte de natură penală. Aceste constatări vor face obiectul sesizărilor din partea Jandarmeriei către Parchetul Militar. În măsura în care vom identifica noi situaţii, acesta este demersul legal pe care intenţionăm să îl ducem mai departe”, a precizat ea.

(Foto: Inquam Photos / George Călin)

Alte declarații făcute de Carmen Dan în fața deputaților:

Iniţial mi-am luat informaţiile de la televizor. Bineînţeles că aveam informaţii despre modul în care ne-am organizat pentru planificarea misiunii, însă am anticipat că va fi un eveniment de o amploare mare, am analizat tot ce s-a vehiculat în media până la momentul la care am luat decizia şi, aşa cum am spus, mi-am întrerupt concediul de odihnă şi am fost prezentă în minister începând cu după-amiaza zilei de 10

Am stat în biroul meu în toată această perioadă. Tot ce am solicitat a fost să fiu informată, pentru că e firesc ca ministrul să primească informaţii despre tot ce se întâmplă, şi am plecat din minister în jurul orei 3,00 dimineaţa, când colegii mei finalizaseră misiunea şi când mi-am dorit să vină în biroul ministrului şi să împărtăşim, de data aceasta, propriile lor trăiri, să-mi edific anumite aspecte

Prezenţa mea în minister a fost doar în ideea de a-mi asuma această responsabilitate

Există o rutină a manifestărilor publice și vreau să precizez că au mai fost adunări publice în care mie mi s-a părut normal ca ministrul să fie în minister

Referitor la convocarea Centrului Național de Conducere a Acțiunilor de Ordine Publică, cred că oricine se poate uita într-un HG și poate realiza care sunt condițiile

Ar fi fost obligatoriu să avem o situație de risc și de pericol în mai multe unități administrativ teritoriale, nu doar în București

Ar fi fost nevoie să avem indicii că avem de-a face cu un atac la ordinea de drept constitutționale

Putem să dezvoltăm pe marginea cadrului legal și să vă oferim toate argumentele în așa fel încât dvs să aveți percepția exactă a deciziei de a nu avea funcțional acest organism

Nu răspunde ministrul la întrebările tehnice, pentru că ministrul nu a coordonat în nici un fel chestiunile operative

Eu am precizat destul de lămuritor că încercăm să abordăm această problematică cu mult echilibru. La nivelul Jandarmeriei este deja o anchetă internă.

Eu am precizat destul de lămuritor că încercăm să abordăm această problematică cu mult echilibru. La nivelul Jandarmeriei este deja o anchetă internă. Poate o să ajungem să vorbim și de gradul de agresivitate al celor care au forțat intrarea în guvern și a celor care au pus o presiune constantă și puternică pe cordonul de jandarmi

Referitor la convocarea doamnei prefect. Nu eu stabilesc lucrul acesta.

Noi nu am venit la Comisiei în baza unei invitații oficiale. Am venit în ideea ca noi să fim aici și să vă putem expune aspectele pe care le considerați relevante

Nu am nici o rezervă să solicitați și prezența prefectului capitalei

Întrebată dacă își asumă responsabilitatea pentru modul în care au acționat jandarmii:Nu cumva vă antepronunţaţi? Nu cumva aveţi o atitudine mai mult politică decât tehnică şi profesională? Nu cumva aţi ieşit din sfera obiectivismului? Cred că după ce parcurgeţi acest raport veţi putea fi îndreptăţit să trageţi concluzii. Dar până atunci, aşa cum aţi precizat, este treaba altor instituţii. Nu aveţi suficiente date ca să puteţi spune că MAI nu şi-a făcut datoria

Dacă eu aș fi stat în concediu sunt convinsă că acum ați fi întrebat de ce n-am fost la minister

Poate că o să ajungem să vorbim şi despre gradul de agresivitate al celor care au forţat intrarea în Guvern şi al celor care au pus o presiune constantă şi foarte puternică pe dispozitivul de jandarmi. Eu sper să ajungem şi în acel punct

Carmen Dan a fost audiată în cadrul Comisiei pentru apărare a Camerei Deputaţilor. La şedinţa convocată în urma solicitării PNL sunt prezenţi, alături de ministrul de interne, maiorul Laurenţiu Cazan – coordonatorul intervenţiei din Piaţa Victoriei -, şeful DSU – Raed Arafat – şi fostul şef al Jandarmeriei Sebastian Cucoş. Presa a fost scoasă afară din sală pe motiv că informațiile discutate acolo sunt clasificate.